ยังไม่มีการอนุญาตให้ปรับขึ้นราคาสินค้าแต่อย่างใด
ร้อยตรีจักรา ยอดมณี รองอธิบดีกรมการค้าภายใน เปิดเผยว่า กรณีที่มีข่าวว่าสินค้าอุปโภคบริโภคบางชนิดจะปรับขึ้นราคานั้น กรมการค้าภายใน ได้มีการติดตามสถานการณ์ราคาและต้นทุนของสินค้ามาอย่างต่อเนื่อง โดยเฉพาะสินค้าที่จำเป็นต่อการครองชีพ 18 หมวด อาทิ หมวดอาหารสด อาหารกระป๋อง ซอสปรุงรส น้ำมันพืช ผลิตภัณฑ์ซักล้าง และปุ๋ย เป็นต้น ขณะนี้ยังไม่ได้มีการอนุญาตให้ปรับขึ้นราคาสินค้าแต่อย่างใด อย่างไรก็ตาม ช่วงต้นสัปดาห์หน้า จะเรียกผู้ผลิตสินค้ากลุ่มซอสปรุงรสและผงซักฟอกเพื่อกำชับในเรื่องราคา รวมทั้งประชุมร่วมกับห้างค้าส่งค้าปลีก เพื่อติดตามสถานการณ์และให้มีการเตรียมสต็อกสินค้าให้เพียงพอต่อการจำหน่ายในช่วงเทศกาลสงกรานต์ด้วยส่วนกรณีการปรับขึ้นราคาก๊าซหุงต้ม (แอลพีจี) ขนาด 15 กก. ในเดือนเมษายนนี้ ซึ่งจะปรับขึ้นเป็น 333 บาท เชื่อว่าจะมีผลต่อต้นทุนในการประกอบอาหารเพียงเล็กน้อย จึงไม่ควรเป็นเหตุผลให้ผู้ประกอบการร้านอาหารปรับขึ้นราคา ซึ่งกรมฯ จะติดตามสถานการณ์ราคาอาหารอย่างใกล้ชิดเช่นกัน พร้อมเน้นย้ำให้ผู้ประกอบการปิดป้ายแสดงราคาให้ชัดเจนและห้ามฉวยโอกาสปรับขึ้นราคาโดยเด็ดขาด  หากตรวจพบจะดำเนินการตามกฎหมายอย่างเคร่งครัด หากประชาชนพบเห็นการจำหน่ายสินค้าหรือบริการที่ไม่เป็นธรรม สามารถแจ้งได้ที่ สายด่วน 1569 หรือสำนักงานพาณิชย์จังหวัดทุกจังหวัด